Az utóbbi évek legjobb szőlő- és bortermése várható idén, a szőlősgazdák várhatóan 62 ezer hektárnyi szőlőtermő-területről összesen 550 ezer tonna termést takaríthatnak be – mondta Feldman Zsolt mezőgazdaságért felelős államtitkár Soltvadkerten. A hektáronkénti termésátlag csaknem másfélszerese a tavalyinak.
Szepesi Anita, 2018. november 10. szombat, 10:09
Feldman Zsolt szerint a szőlőárak némileg elmaradtak ugyan a 2017-estől, azonban a jelentősen magasabb termésátlag kompenzálhatja a termelőket. A beszámolók alapján a hosszabb távú felvásárlási szerződést kötő szőlészek nagyobb biztonsággal értékesítik a termést - tette hozzá az államtitkár.
A szőlő rekordtermést várhatóan követi az előállított bor kivételesen nagy mennyisége is, előzetes számítások szerint idén akár 3,8 millió hektoliter bor készülhet az országban, ilyen mennyiségre évek óta nem volt példa. Ugyanakkor az EU-ban is az elmúlt öt év legmagasabb, a tavalyinál 22 százalékkal nagyobb bortermése várható (175,6 millió hl).
A magyar borexport évről-évre növekszik, amíg 2011-ben még 613 ezer hektoliternyi magyar bor került a külpiacokra, addig 2017-ben már 984 ezer hektolitert szállítottunk ki. Ezzel párhuzamosan csökkent az import, ugyanezen éveket figyelembe véve 790 ezerről 195 ezer hektoliterre - ismertette az államtitkár.